text: Op til 195.000 kr. i godtgørelse
  21 februar 2013 kl. 12.23
  Lego-ansatte kan få op til 195.000 kr. i fratrædelsesgodtgørelse, når koncernen nedlægger 380 job i Billund frem til 2015. Det fremgår af en aftale, som 3F har indgået med firmaet.
  Skal man have den maksimale fratrædelsesgodtgørelse på 195.000 kroner kræver det 25 års anciennitet på opsigelsestidspunktet. Godtgørelsen starter på 10.000 kroner ved 0-3 års ansættelse. Der er syv niveauer, hvor godtgørelsen stiger gradvist op til de 195.00 kroner, skriver Fagbladet 3F.
  Fællestillidsrepræsentant på Lego, Berit Flindt Pedersen, er godt tilfreds med resultatet.
  - Jeg synes fratrædelsesgodtgørelserne og mulighederne for uddannelse er rigtig gode, siger hun.
  Hvis det bliver nødvendigt at afskedige ægtefæller eller samboende, skal der være minimum 12 måneders mellem de pågældendes fratræden, oplyser Berit Flindt Pedersen.
  - Men man skal overveje det grundigt og gøre op med sig selv, om det er den rigtige beslutning, før man går frivilligt, understreger hun.
  